[Gregorius Episcopus servus servorum Dei, dilecto filio Abbati sancti Leodegarii Xantonensis Diœcesis, salutem et Apostolicam benedictionem. Ex parte dilecti filii Abbatis Cluniacensis nobis extitit intimatum, quod tam Abbates et Priores, qui fuerunt pro tempore, ac Conventus Cluniacen. quam Priores et Conventus Prioratuum Cluniacensis Ordinis Monasterio Cluniacensi pleno jure subjectorum domos, grangias, prata, nemora, molendina, possessiones, redditus, vineas, jura, jurisdictiones, et quædam alia bona eorumdem Monasterii et Prioratuum, datis super hoc litteris, et instrumentis publicis confectis, interpositis juramentis, et pœnis adjectis, nonnullis Clericis et Laïcis, aliquibus eorum ad vitam, quibusdam verò ad non modicum tempus, et aliis perpetuò ad firmam, vel sub censu annuo, pro suæ voluntatis arbitrio, in ipsorum Monasterii et Prioratuum l?sionem enormem concedere præsumpserunt; quorum aliqui super hoc litteras confirmationis in forma communi à Sede Apostolica impetrasse dicuntur. Quare idem Abbas nobis humiliter supplicavit, ut ipsis Monasterio Cluniacensi et Prioratibus super hoc providere paterna sollicitudine curaremus. Nos itaque ipsius precibus inclinati discretioni tuæ per Apostolica scripta mandamus, quatinus nonobstantibus juramentis, instrumentis, et litteris confirmationis supradictis, vel si aliquibus ex prædictis, qui bona hujusmodi taliter detinere noscuntur, à prædicta Sede indultum existat, quod per litteras Apostolicas interdici, suspendi, aut excommunicari non possint, nisi in eis de indulgentia ejusmodi expressa mentio habeatur, et constitutione de duabus dietis edita in Concilio generali; dummodo ultra tertiam, vel quartam aliquis extra suam Diœcesim auctoritate præsentium ad judicium non trahatur, ea quæ de bonis prædictorum Monasterii et Prioratuum per concessiones hujusmodi alienata inveneris illicitè vel distracta, ad jus et proprietatem ipsorum legitimè revocare procures, contradictores per censuram Ecclesiasticam appellatione postposita compescendo. Testes autem qui fuerint nominati, si se gratia, odio, vel timore subtraxerint, censura simili appellatione cessante compellas veritati testimonium perhibere. Datum apud Vrbem-veterem, Kalendis Decembris, Pontificatus nostri anno primo. Habetur privilegium ejusdem Gregorii Papa X. omnino simile privilegio Clementis IV. per quod conceditur, quod Cluniacenses non teneantur ad solutionem aliquorum debitorum, nisi ea in utilitatem Monasteriorum probentur conversa. Estque datum apud Vrbem-veterem II. Idus Decembris, Pontificatus anno primo. Quare vide supra.]